**ŠTATÚT ŽIACKEHO PARLAMENTU**

|  |  |  |  |
| --- | --- | --- | --- |
| Dátum účinnosti od: 1.9.2023 |  | Výtlačok č.: 1 | Vydanie: 1 |
|  | Funkcia | Meno | Dátum 1.9.2023 | Podpis |
| Vypracoval: | Koordinátor ŽP | PaedDr. Dagmar Hornáčková |  |  |
| Schválil: | RŠ ZŠ Golianova 8  | PaedDr. Peter Zlevský |  |  |
|  |  |  |  |  |

***Článok 1***

***Žiacky parlament***

1. Žiacky parlament je pomocný orgán školy, ktorý vyjadruje záujmy žiakov v oblasti výchovy a vzdelávania na základnej škole.
2. Poslaním žiackeho parlamentu je riešenie výchovno-vzdelávacích problémov a navrhovanie opatrení na zlepšenie činností v škole, spolupráca s vedením školy pri sprostredkovaní dôležitých medzníkov a udalostí žiakom školy s možnosťou participácie na nich, hľadanie spoločných postupov v organizovaní mimoškolskej činnosti žiakov alebo aj zlepšovanie vzájomných vzťahov na škole.
3. Spolupracuje s vedením školy,  so žiakmi aj s učiteľmi školy.

***Článok 2***

***Organizácia žiackeho parlamentu***

1. Členmi žiackeho parlamentu sú žiaci – „poslanci“ ZŠ (zvyčajne predsedovia triedy), ktorí sú volení priamou voľbou v kmeňovej triede školy. Člen žiackeho parlamentu nemusí byť len triedny predseda, môže ísť aj o samostatnú funkciu v triede.

Člen žiackeho parlamentu je volený vždy na jeden školský rok a „poslanca“ si žiaci volia v 4. – 9. ročníku.

1. V prípade nespokojnosti s jeho  činnosťou má trieda právo odvolať ho a zvoliť si nového „poslanca“.
2. Sídlom žiackeho parlamentu je Základná škola Golianova 8, Banská Bystrica.
3. Na zasadnutiach žiackeho parlamentu sa zúčastňuje aj učiteľ školy, ktorý bol poverený vedením žiackeho parlamentu.
4. Žiacky parlament je schopný uznášať sa, ak je prítomná nadpolovičná väčšina všetkých „poslancov“.
5. Parlament zasadá podľa potrieb školy, spravidla raz 1 – 2 mesiace.
6. Žiackemu parlamentu bola pridelená nástenka. Poslanci parlamentu si volia funkciu – nástenkárov, ktorí sa počas roka starajú o nástenku. Zverejňujú sa na nej prebiehajúce akcie a aktuálne oznamy, poprípade otázky, ktoré sa chcú  žiaci opýtať učiteľov, spolužiakov alebo vedenia školy. Nástenka informuje nielen o fungovaní a akciách ŽP a jej poslancov, ale aj ostatných žiakov školy.

***Článok 3***

***Zasadnutia žiackeho parlamentu***

1. Program rokovania žiackeho parlamentu zostavuje predseda žiackeho parlamentu spolu s pedagogickým zástupcom parlamentu. Ostatným členom ho zverejňuje najmenej 2 dni dopredu.
2. Počas každého rokovania sa vedie zápisnica (dátum rokovania, menný zoznam prítomných členov, pozvaných hostí,  program schôdze, prerokované problémy, návrhy, podnety, výsledky hlasovania), ktorú zapisuje predseda ŽP spolu s členom pedagogického zboru. Každá zápisnica bude prednesená riaditeľovi školy.
3. Činnosť žiackeho parlamentu  sa bude riadiť podľa štatútu, ktorý bol vypracovaný a schválený členmi žiackeho parlamentu.
4. Na zmenu štatútu či jeho doplnenie je potrebná nadpolovičná väčšina členov ŽP.

***Článok 4***

***Predseda žiackeho parlamentu***

1. Zasadnutie žiackeho parlamentu zvoláva jeho predseda.
2. Predseda parlamentu má právo dvoch hlasov v prípade rovnosti hlasov.
3. Predseda parlamentu je volený na jeden školský rok tajným hlasovaním.
4. Mimoriadne zasadnutie žiackeho parlamentu môže zvolať len predseda parlamentu. Môže sa zvolať aj vtedy, keď o to požiada nadpolovičná väčšina „poslancov“.
5. Všetky podnety, pripomienky a návrhy prednesie predseda parlamentu spolu s učiteľom riaditeľovi školy.
6. Informácie získané počas zasadnutia s riaditeľom školy oznámi na ďalšom zasadnutí ŽP.
7. Predseda žiackeho parlamentu má celkový prehľad o akciách, ktoré parlament pripravuje a konzultuje ich s učiteľom zodpovedným za ŽP.
8. Predseda parlamentu prideľuje úlohy jednotlivým poslancom pri jednotlivých akciách.

***Článok 5***

***Podpredseda žiackeho parlamentu***

1. Podpredseda pomáha predsedovi žiackeho parlamentu pri organizovaní a príprave naplánovaných podujatí a preberá niektoré kompetencie za neho.
2. V prípade neprítomnosti predsedu vedie sám zasadnutie parlamentu.

***Článok 6***

***Poslanecký sľub***

***Sľubujem, že vždy budem konať čestne v záujme triedy, ktorú zastupujem, aby som svojou prácou pomohol pri výchove, vzdelávaní a v zlepšovaní vzťahov medzi učiteľmi a žiakmi na našej škole.***

***Sľubujem, že budem aktívne pomáhať a zapájať sa pri organizovaní akcií a iných povinností školy. Svoju funkciu budem vykonávať poctivo počas celého školského roka. Budem ako poslanec parlamentu zapájať svoju triedu do akcií školy, budem bezprostredne po zasadnutí odovzdávať presné informácie svojej triede a spolupracovať so svojím triednym učiteľom.***

***Článok 7***

***Úlohy poslanca ŽP***

1. Poslanec žiackeho parlamentu je povinný povedať všetko, čo sa dozvedel na parlamente na triednickej hodine vo svojej triede.
2. Na každom zasadnutí si poslanci robia poznámky, aby presne informovali svoju triedu o všetkom, čo na ŽP prerokovali.
3. Zánik členstva v ŽP :

 a) vystúpením poslanca

 b) prestupom na inú školu
    c) vylúčením poslanca z dôvodu neúčasti, alebo iného priestupku
    d) zánikom ŽP.

1. Člen ŽP sa aktívne zapája do činností, akcií žiackeho parlamentu.
2. Sám navrhuje zaujímavé a podnetné akcie ostatným členom ŽP a pomáha pri ich organizácii a realizácii.

***Článok 8***

***Vlastnosti člena ŽP:***

1.      dôvera väčšiny spolužiakov v triede a ich ochota rešpektovať jeho prácu v ŽP

2.      čestné a slušné vystupovanie voči spolužiakom i dospelým

3.      organizačné a kreatívne schopnosti

4.      konštruktívnosť, zrozumiteľnosť a pohotovosť vo vyjadrovaní

5.      rozhodnosť pri riešení problémov, vedieť asertívne obhajovať svoje názory,

 schopnosť argumentácie a vedenia dialógu

6.      dokázať rešpektovať rozhodnutie väčšiny

***Článok 9***

***Aktivity a práva žiackeho parlamentu***

1. Na prvom zasadnutí sa volí predseda žiackeho parlamentu.
2. Riaditeľ školy zvolí zástupcu z pedagogického zboru, ktorý im pomáha pri vytýčení a organizácii akcií, podujatí a charitatívnych zbierok a pri písaní zápisnic.
3. Súčasťou každého rokovania žiackeho parlamentu je riešenie  pripomienok poslancov, ktoré získali od svojich spolužiakov.
4. Obsahová náplň:
	* správanie žiakov, vyučovací proces
	* organizovanie besiedok, akadémií, športových a vedomostných súťaží a podujatí, rôznych spoločenských a zábavných akcií, pomoc pri spoluorganizovaní solidárnych a charitatívnych podujatí a zbierok a pod.
	* návrhy na možné zveľadenie priestorov školy
	* návrhy a pripomienky do školského časopisu Lúčik a pod.
	* školské zbery, kde majú poslanci svoje služby

***Článok 10***

***Nástenkár žiackeho parlamentu***

1. Nástenkár žiackeho parlamentu má na starosti obnovovanie nástenky vo vestibule školy.
2. Nástenku musí dopĺňať a aktualizovať minimálne raz za mesiac alebo podľa potreby aj častejšie.
3. Nástenkár žiackeho parlamentu úzko spolupracuje s predsedom parlamentu a ic pedagogickým zástupcom. Spoločne vytvárajú a navrhujú základný plán práce, akcií a podujatí počas školského roka, ktoré je možné dopĺňať alebo upravovať.